# name
Descobreixen per què l'estrès fa tornar els cabells blancs

# metadata.dc.description.abstract[].value
És habitual veure polítics als quals, després d'uns anys ocupant càrrecs de molta responsabilitat, els cabells se'ls tornen blancs. Un dels casos recents més paradigmàtics és el de l'expresident dels Estats Units Barack Obama. Hi ha vegades, però, que l'emblanquiment es produeix de manera molt més ràpida i sobtada. Es diu, per exemple, que a Maria Antonieta, l'esposa del rei Lluís XVI de França, els cabells se li van tornar blancs la nit abans de ser executada a la guillotina. Tot i que es considera que la història explicada d'aquesta manera és apòcrifa i que el procés de decoloració dels cabells va ser gradual durant els catorze mesos que va estar empresonada, l'emblanquiment ràpid dels cabells es coneix com la síndrome de Maria Antonieta. Fa anys que se sap que hi ha una relació directa entre situacions d'estrès agut i l'emblanquiment ràpid dels cabells. Cap dels experiments fets fins ara, però, havia aconseguit demostrar el lligam molecular entre els dos processos. L'investigador Ya-Chieh Hsu i els seus col·laboradors, de diverses universitats i centres de recerca dels Estats Units i del Brasil, han dut a terme una sèrie d'experiments en ratolins de pèl fosc que han permès establir aquest vincle de manera concloent. Segons els resultats que han publicat a la revista Nature, el mecanisme d'emblanquiment té a veure amb els comportaments de lluita o fugida que estimula l'estrès a través de l'activació del sistema nerviós simpàtic. Aquest sistema afecta els melanòcits, les cèl·lules productores de pigments, que hi ha a l'arrel dels cabells.

# metadata.dc.rights[].value
(c) Edició de Premsa Periòdica Ara, 2020

# metadata.dc.source[].value
Divulgació i Premsa (Genètica, Microbiologia i Estadística)

# metadata.dc.title[].value
Descobreixen per què l'estrès fa tornar els cabells blancs